Ændret forslag til RÅDETS AFGØRELSE om handel med visse stålprodukter mellem Det Europæiske Fællesskab og Ukraine (forelagt af Kommissionen i henhold til EF-traktatens artikel 250, stk. 2)

BEGRUNDELSE

I artikel 22, stk. 1, i partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Ukraine på den anden side er det fastsat, at handelen med visse stålprodukter skal være genstand for en særlig aftale. Den tidligere bilaterale aftale mellem EKSF og regeringen for Ukraine om handel med visse stålprodukter udløb den 31. december 2001. Parterne enedes om at indgå en ny aftale for årene 2002-2004. Forhandlingerne om den nye stålaftale blev afsluttet i december 2001, og i afventning af dens ikrafttræden blev der den 19. december 2001 truffet en afgørelse af repræsentanterne for medlemsstaternes regeringer, forsamlet i Rådet, hvori der blev fastsat kvantitative lofter for perioden 1. januar til 30. juni 2002 for de varer, som er omfattet af den nye stålaftale. Der blev den 17. juni 2002 truffet endnu en afgørelse, som ændrede den førstnævnte afgørelse og fastsatte kvantitative lofter for hele året 2002 med niveauet for 2001, dvs. under det niveau, der er aftalt i den nye aftale, indtil spørgsmålet om momsrefusion på eksporten af skrot fra Ukraine løses. I henhold til udkastet til aftale må der ikke være nogen som helst forhindringer for handelen med skrot mellem parterne. Undertegnelsen af aftalen er blevet udsat, indtil der er fundet en løsning på dette handelsspørgsmål.

Kommissionen har allerede godkendt og sendt Rådet en udkast til Rådets afgørelse om fastsættelse af kvantitative lofter for handelen med visse stålprodukter mellem EF og Ukraine.

Bilagte udkast til Rådets afgørelse ændrer det tidligere udkast til Rådets afgørelse med hensyn til format og substans. Dette udkast til Rådets afgørelse nedsætter de kvantitative lofter, der blev foreslået i det tidligere udkast til Rådets afgørelse, fordi det ukrainske parlament for nylig vedtog en lov om indførelse af en afgift på 30 EUR/ton på jernholdigt skrot fra 1. januar 2003, der vil ramme Fællesskabets stålindustri og påvirke fællesskabsmarkedet for jernholdigt skrot negativt. Det er sandsynligt, at denne afgift vil føre til en væsentlig begrænsning eller et fuldstændigt ophør af eksporten af jernholdigt skrot fra Ukraine til EF, da de samlede omkostningerne for selskaberne i Fællesskabet vil blive betydeligt højere end den nuværende internationale pris på jernholdigt skrot på fællesskabsmarkedet. De kvantitative lofter for 2003 nedsættes derfor med 30% i forhold til lofterne for 2002, indtil der er opnået en tilfredsstillende løsning på dette problem og en afslutning af forhandlingerne om den nye aftale (der føres i øjeblikket forhandlinger, og parterne håber på at kunne afslutte dem i begyndelsen af 2003). Denne afgørelse vil automatisk blive ophævet, når den nye aftale træder i kraft, og de kvantitative lofter i afgørelsen vil blive revideret, hvis den ukrainske afgift på jernholdigt skrot afskaffes, før den nye aftale træder i kraft.

2002/0265 (ACC)

Ændret forslag til RÅDETS AFGØRELSE om handel med visse stålprodukter mellem Det Europæiske Fællesskab og Ukraine

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) I artikel 22, stk. 1, i partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Ukraine på den anden side [1] er det fastsat, at handelen med visse stålprodukter skal være genstand for en særlig aftale.

[1] EFT L 49 af 19.2.1998, s.3.

(2) Den tidligere bilaterale aftale mellem EKSF og regeringen for Ukraine om handel med visse stålprodukter udløb den 31. december 2001.

(3) Parterne enedes om at indgå en ny aftale, og forhandlingerne om denne nye aftale er endnu ikke afsluttet.

(4) Det Europæiske Fællesskab (EF) har overtaget EKSF's internationale forpligtelser siden EKSF-traktatens udløb, og foranstaltninger vedrørende handel med stålprodukter med tredjelande henhører nu under EF's kompetence inden for området handelspolitik.

(5) Der er fastsat kvantitative lofter for 2002 ved afgørelse 2001/933/EKSF truffet af repræsentanterne for medlemsstaternes regeringer, forsamlet i Rådet, den 19. december 2001 [2], som ændret ved afgørelse 2002/476/EKSF [3].

[2] EFT L 345 af 29.12.2001, s.75.

[3] EFT L 164 af 22.6.2002, s.37.

(6) Indtil den nye aftale er underskrevet og trådt i kraft, skal der fastsættes kvantitative lofter for 2003.

(7) Det ukrainske parlament har vedtaget en lov om indførelse af en afgift på 30 EUR/ton på eksporten af jernholdigt skrot, som gælder fra 1. januar 2003; denne foreslåede afgift vil være en forhindring for den frie handel med jernholdigt skrot og vil føre til en væsentlig begrænsning eller et ophør af eksporten af jernholdigt skrot, hvilket vil ramme Fællesskabets stålindustri og påvirke fællesskabsmarkedet for jernholdigt skrot negativt; det er derfor hensigtsmæssigt at nedsætte de kvantitative lofter for 2003 med 30% i forhold til lofterne for 2002, indtil der er opnået en tilfredsstillende løsning på dette problem og en afslutning af forhandlingerne om den nye aftale -

TRUFFET FØLGENDE AFGØRELSE:

Artikel 1

I den i bilag 1 nævnte periode kræves der licens for at indføre de i bilag 2 nævnte stålprodukter med oprindelse i Ukraine til Det Europæiske Fællesskab. Licens udstedes kun inden for de i artikel 2 fastsatte grænser.

Artikel 2

Import tillades for hver varekategori og for hele Fællesskabet op til de kontingenter, der er anført i bilag 1.

Gyldighedsperioden for en importlicens er fire måneder. Importlicenser, der ikke er anvendt eller kun delvis anvendt, kan fornyes for to måneder.

Artikel 3

Medlemsstaterne udsteder licenserne i overensstemmelse med de af Forbindelsesudvalget for Stål vedtagne regler og underretter straks Kommissionen herom. Kommissionen underretter med jævne mellemrum medlemsstaterne om de udnyttede mængder.

Medlemsstaterne og Kommissionen konfererer indbyrdes for at sikre, at de omhandlede mængder ikke overskrides.

Artikel 4

Bestemmelserne i aftalen om handel med visse stålprodukter samt alle foranstaltninger til at gennemføre den erstatter bestemmelserne i denne afgørelse fra datoen for aftalens ikrafttræden.

Artikel 5

Denne afgørelse træder i kraft dagen efter offentliggørelsen i De Europæiske Fællesskabers Tidende.

Udfærdiget i Bruxelles, den ...

På Rådets vegne

Formand

BILAG 1

KVANTITATIVE LOFTER FOR PERIODEN 1.1.2002-31.12.2003 (tons)

Produkter //

//

SA. Fladvalsede produkter //

//

SA1. Bredbånd // 46 604

//

SA2. Tykke flader // 178 364

//

SA3. Andre fladvalsede produkter // 14 391

//

//

SB. Lange produkter //

//

SB1. Profiler // 6 273

//

SB2. Valsetråd // 89 624

//

SB3. Andre lange produkter // 112 926

//

BILAG 2

>TABELPOSITION>